ད་ལྟ་འོ་ཅག་རྣམས་ཀྱིས་རིས་སུ་བྲིས་ཤིང་འབུར་དུ་གཏོད་པའི་གཡུང་དྲུང་འདི་ནི།དངོས་མེད་གཡུང་དྲུང་གི་སྐུ་མཆོག་དེ་ཉིད་མཚོན་བྱེད་ཙམ་ཡིན་ལ།དེ་ལྟར་དངོས་པོས་དངོས་མེད་མཚོན་པ་ལ་དགོས་པ་ཡང་ཡོད་དེ།མ་རྟོགས་པ་རྣམས་རྟོགས་པར་བྱ་བའི་ཕྱིར།ཀུན་རྫོབ་སྒྱུ་མས་ཁྲིད་ནས་ངེས་པའི་དོན་བསྟན་དགོས་པའི་ཕྱིར་རོ།གསང་སྔགས་ཟབ་མོའི་རྒྱུད་དོན་ལ་དཔྱད་ན་སྐུ་གསུང་ཐུགས་ཀྱི་རྟེན་མཆོག་རྣམས་དང་དེ་བཞིན་དཀྱིལ་འཁོར་རྣམ་པ་གསུམ་དུ་བསྟན་པ་རྣམས་དང་ལྷ་ཡི་སྐུ་མདོག་ཕྱག་མཚན་རེ་རེས་ཀྱང་ཁྱད་པར་གྱི་དོན་རེ་གོ་རྒྱུ་ཡོད་པ་སྨོས་མེད་དོ།དེ་རྣམས་ལ་གསང་སྔགས་ཀྱི་གཞུང་ནས་བཤད་པའི་དག་པ་དྲན་པ་ཞེས་ཀྱང་བརྗོད།མཚོན་བྱ་དོན་གྱི་གཡུང་དྲུང་ནི་སྔ་རབས་འདས་པ་རྣམས་ཀྱི་གཤེགས་ཤུལ།ད་ལྟ་བཞུགས་པ་རྣམས་ཀྱི་ཐུགས་དགོངས།མ་བྱོན་རྒྱལ་བ་ཡོངས་ཀྱི་འདྲེན་པ།གསུང་རབས་དུ་མའི་དགོངས་གཞིའི་རྩ་བར་གྱུར་པའི་རང་འབྱུང་གི་རིག་པ་ཟང་ཐལ་འདི་ཉིད་ཡིན་ཏེ།གསང་བདག་གྲུབ་པའི་དབང་ཕྱུག་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་འགྱུར་ཐིག་ལེའི་འགྲེལ་ལས།གསུམ་པ་ཡེ་ཤེས་དེས་གཡུང་དྲུང་ཐོབ་པའི་ཚུལ་ནི།གཡུང་དྲུང་དེ་གང་ཞེ་ན།དུས་གསུམ་དུ་འགྱུར་བ་མེད་པ།ཡོངས་སུ་མཚན་མའི་མཐའ་ལས་འདས་པ་དེ་ལ་གདགས་སོ།དེ་ལྟར་མཚན་མེད་ཡིན་བཞིན་མོད།དངོས་པོ་ལྟེ་བ་གྲུ་ཁུག་དང་བཅས་པ་ཅི་ལ་བསྟན་ཞེ་ན།མཚན་མས་དོན་ལ་མཚོན་པའི་ཕྱིར་བསྟན་ཏེ།ལྟེ་བ་དང་བཅས་པ་ལྷ་གསང་མཆོག་མཐར་ཐུག་མཚོན་པའོ།གྲུ་ཁུག་དང་བཅས་པ་ལྷ་གསང་མཆོག་གསང་བའི་ཁུ་བྱུག་བྱ་བ།བདེ་བ་ཆེན་པོ་ལ་སྤྲོ་ཞིང་དང་བ་བསྐྱེད་པ་དང་།མཚན་མེད་ལ་ཅོག་གིས་བཞག་པའི་བརྡའོ།གསང་མཆོག་གསང་བའི་རྒྱལ་པོ་བྱ་བ་བདེ་བ་ཆེན་པོ་ལ་སྤྲོས་དང་བྲལ་བར་འཇུག་ཅིང་།དོན་དམ་གྱི་ལུང་ནོད་པའི་བརྡའོ།གསང་མཆོག་གསང་བའི་ཡེ་ཤེས་བྱ་བ།བདེ་བ་ཆེན་པོ་དེ་ལ་དུ་མ་རོ་གཅིག་ཏུ་བསྲེ་ཞིང་།བྱང་ཆུབ་སེམས་ལ་ངང་གིས་ཐག་ཆོད་པའི་བརྡའོ།གསང་མཆོག་གསང་བའི་གཡུང་དྲུང་བྱ་བ།བདེ་བ་ཆེན་པོ་ལ་བསྒོམ་ཞིང་སྤྱད་དུ་མེད་དེ།རང་བཞིན་ཉིད་ཀྱི་ཐེག་པ་ཆེན་པོར་གྲུབ་པའི་བརྡའོ།དེ་ལྟར་དངོས་པོ་བསྟན་པས་དངོས་མེད་ཡེ་ཤེས་རྙེད་པའི་ལྷའི་དོན་དེ་དགཡེ་ཤེས་དེ་ལ་ལྷུན་གྱིས་གྲུབ་པས་ན།བདེ་བ་ཡེ་ཤེས་མི་འགྱུར་བའི་གཡུང་དྲུང་ཐོབ་པར་བསྟན་པའོ།ཞེས་གསུངས་པ་ལྟར་རོ།སྔགས་སེམས་སྤྱིའི་སྐད་དུ་ཀུན་ཏུ་བཟང་པོ་ཞེས་སུ་བསྔགས་པ་ཡང་འདི་ཉིད་ཡིན།དེ་ལྟ་བུའི་གཡུང་དྲུང་གི་སྐུ་དེ་འགྱུར་མེད་ཀྱི་རང་བཞིན་དུ་ཇི་ལྟར་གནས་པ་ཡིན་ནམ་ཞེ་ན།དང་པོ་འགྱུར་མེད་དུ་གནས་པའི་ཚུལ་འཆད་ན་འདི་ལྟར་ཡིན་ཏེ།འདུས་བྱས་ལས་གྲུབ་པའི་གནས་ཐམས་ཅད་ནི་རྒྱུ་རྐྱེན་འཕེལ་འགྲིབ་ཀྱི་རྗེས་སུ་འགྲོ་བས་འགྱུར་བ་ཅན་ཤ་སྟག་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་འདུས་བྱས་ལ་རག་མ་ལས་པས་གང་གིས་ཀྱང་འགྱུར་ཏུ་མི་བཏུབ་ཤིང་བོན་ཉིད་གཤིས་ཀྱི་ངོ་བོར་གྲུབ་པས་མི་འགྱུར་གཡུང་དྲུང་གི་ངོ་བོར་གནས་པ་དང་།འདུས་བྱས་ལས་གྲུབ་པའི་དུས་འདས་པ་འགག་ཟིན་པ་དང་ད་ལྟ་བ་སྐྱེས་ལ་མ་འགག་པ་དང་མ་འོངས་པ་སྐྱེ་བའི་ནུས་པ་ཡོད་ཀྱང་མ་སྐྱེས་པའི་རིགས་རྣམས་ནི་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་དུས་གསུམ་གྱི་མཚན་མའི་མཐའ་ལས་རྣམ་པར་གྲོལ་ཞིང་ཐིག་ལེ་ཉག་མ་གཅིག་གི་ངོ་བོར་གནས་པས་དུས་ཀྱི་མི་འགྱུར་གཡུང་དྲུང་གི་ངོ་བོར་གནས་པ་དང་།འདུས་བྱས་ལས་གྲུབ་པའི་ཚེ་ཚད་ལ་རིང་ཐུང་དང་ཕྱི་ནང་གི་བར་ཆོད་བསམ་གྱིས་མི་ཁྱབ་པར་མངའ་བས་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་སྐྱེ་འགག་གནས་གསུམ་གྱི་མཐའ་དང་བྲལ་བས་མི་འགྱུར་གཡུང་དྲུང་གི་ངོ་བོར་གནས་པ་དང་།འདུས་བྱས་ལས་གྲུབ་པའི་དབང་པོའི་ལུས་དང་ཡིད་ལུས་རྣམས་ནི་འཇིག་རྐྱེན་གྱི་དབང་དུ་གྱུར་པས་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་མི་བདེ་བའི་མཚན་མའི་མཐའ་ཐམས་ཅད་དང་བྲལ་བའི་བདེ་བ་ཆེན་པོ་གསང་མཆོག་རང་རིག་གི་ལུས་ཡིན་པས་མི་འགྱུར་གཡུང་དྲུང་གི་ངོ་བོར་གནས་པ་དང་།བློ་དང་ཡིད་དང་རྣམ་ཤེས་ཀྱི་རིགས་སུ་གྱུར་པའི་རིག་པ་དེ་རྣམས་རིག་པ་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་སྐྱེ་མེད་རང་འབྱུང་གི་རིག་པ་ཡིན་པས་མི་འགྱུར་གཡུང་དྲུང་གི་ངོ་བོར་གནས་པ་ཡིན་ཏེ།གཞི་ཡེ་སངས་རྒྱས་པའི་རྒྱུད་མི་འགྱུར་ཐིག་ལེ་བསྟན་པའི་ལེའུ་དྲུག་པ་ལས།དང་པོ་གཞིའི་རང་འབྱུང་ཡེ་ཤེས་དེ།གནས་ཀྱི་མི་འགྱུར་བོན་ཉིད་གཡུང་དྲུང་དབྱིངས།དུས་ཀྱི་མི་འགྱུར་དུས་གསུམ་གཅིག་པུ་ཉིད།ཚེའི་མི་འགྱུར་སྐྱེ་འགག་མཐའ་དང་བྲལ།སྐུ་ནི་མི་འགྱུར་བདེ་བ་ཆེན་པོའི་སྐུ།ཡེ་ཤེས་མི་འགྱུར་རང་འབྱུང་དག་པར་བཞུགས།ཞེས་གསུངས་པ་ལྟར་རོ།